રાજકોટ, તા. ૧૨ :. કોંગ્રેસના ધારાસભ્ય કુંવરજીભાઈ બાવળિયાના પક્ષપલ્ટા અને ધારાસભ્ય પદેથી રાજીનામાના કારણે જસદણમાં આવતા ૬ માસમાં પેટાચૂંટણી નિશ્ચિત બની છે. જુલાઈ-ઓગષ્ટમાં ચોમાસાનો સમય હોવાથી સામાન્ય રીતે ચૂંટણી થતી નથી તેથી સપ્ટેમ્બર કે ઓકટોબરમાં પેટાચૂંટણી આવવાની ધારણા છે. ચૂંટણી પંચને એક પેટાચૂંટણી પાછળ સવા કરોડનો ખર્ચ થવાનો અંદાજ છે. સુરક્ષાનો ખર્ચ, નેતાઓના પ્રવાસ, ઉમેદવારોનો પ્રચાર વગેરે ખર્ચ અલગ થાય છે. પ્રત્યેક ઉમેદવારને રૂ. ૨૮ લાખ સુધીનો ખર્ચ કરવાની છૂટ હોય છે પરંતુ ચૂંટણીમાં વાસ્તવિક ખર્ચ કેટલો થાય છે ? તે સૌ જાણે છે. ચૂંટણીના જંગી ખર્ચ માટે કુંવરજીભાઈ 'નિમિત' માત્ર બનશે.